Súradnice: 48°57′21″S 18°31′00″V﻿ / ﻿48,955903°S 18,516728°V﻿ / 48.955903; 18.516728

O výzdobe domov v Čičmanoch, rozpráva Alexandra Štaffenová z Považského múzea
**Čičmany** sú obec na Slovensku v okrese Žilina. Známe sú svojou zachovalou ľudovou architektúrou. Časť obce je Pamiatkovou rezerváciou ľudovej architektúry a súčasťou pamiatkového fondu Slovenska.

Základné informácie
-------------------

Obec leží v kotline Strážovských vrchov, takmer pri prameni rieky Rajčianky. Je najvyššie položenou obcou v Žilinskom okrese. Prvé zmienky o nej pochádzajú z roku 1272 (*…ad quandam viam novam qua itur ad possessionem Cziczman…* – listina z roku 1272). Obec je známa starobylou a unikátnou architektúrou – maľovanými zrubovými drevenicami. Pre ich záchranu bola jej dolná časť v roku 1977 vyhlásená za pamiatkovú rezerváciu ľudovej architektúry. Obec je zaujímavá aj miestnym ľudovým krojom a výšivkami s geometrickou ornamentikou. Nachádza sa tu národopisná expozícia, kaštieľ a kostol.

Erb
---

Čičmany majú vlastný erb, ktorý bol vytvorený v roku 1995 (Heraldický register SR C-85/2000) na základe mladšej pečate obce z roku 1801 s kruhopisom "SIGILLUM COMUN(itatis) CYI(cman) 1801" (obsah nezreteľného odtlačku staršej pečate zo 17. storočia doposiaľ nie je jednoznačne identifikovaný). Znázorňuje sv. Helenu, ktorej legenda pripisuje nájdenie sv. Kríža a nástrojov Kristovho umučenia na Golgote. Tejto udalosti je zasvätený miestny kostol. Autorom kresby erbu je Miroslav Kollár

Doprava a turistika
-------------------

Prístup do obce je zo smerov Žilina – Rajec, Prievidza – Nitrianske Pravno, Prievidza – Nitrianske Rudno, alebo Trenčín – Ilava – Košeca. 

Príroda v okolí je príťažlivá pre turistov, vhodná na oddych, zber húb a liečivých rastlín. V zimnom období majú návštevníci možnosť lyžovania v lyžiarskom stredisku Javorinka, v lete sú využívané turistické a cyklistické trasy a z vrchu Javorinka je možný paragliding a závesné lietanie. Ubytovacie a stravovacie služby poskytuje hotel a niekoľko penziónov. Občerstvenie poskytuje pohostinstvo, v zime aj bufet v lyžiarskom stredisku. Nachádza sa tu aj predajňa suvenírov, výšiviek a malého občerstvenia v Humne Ondreja Gregora pri múzeu. Poľovnícke združenie obhospodaruje výborné lesné revíry s možnosťou poľovania na vysokú, diviačiu zver, aj medveďa.

V obci sa nachádza exercízne a rekreačné stredisko Nitrianskej diecézy, Dom svätého Bystríka. Vzniklo prestavbou objektu bývalej papučiarne.

Dejiny obce
-----------

Gregorova drevenica
O pôvode a vzniku obce existuje niekoľko teórií. Jednou z nich je teória o nemeckom pôvode, ale rozšírenejšia je teória o balkánskom, konkrétne o bulharskom vplyve. Pôvodní obyvatelia sem prišli pravdepodobne v prvej polovici 14. storočia, hoci je možné i staršie prechodné osídlenie, zodpovedajúce záznamu „o novej ceste, ktorá vedie k osade Cziczman" v listine z roku 1272 (*…ad quandam viam novam qua itur ad possessionem Cziczman…*). Obyvatelia Čičmian sa zaoberali hlavne poľnohospodárstvom, chovom oviec, výrobou papúč, výrobou a predajom bryndze. Názov Čičmany má pravdepodobne indoeurópsky prazáklad, ktorý prešiel do staroslovienčiny a znamená „usadlosť vo vrchoch – Vrchovany". Tak sa dodnes nazýva miesto za kopcom Javorinka, kde sa nachádzajú zvyšky zrubových domov z osady Malé Čičmany. 

O tom, kto bol zakladateľom obce a prvým feudálnym vlastníkom pôdy, neexistujú konkrétne správy. Počas storočí sa tu vystriedalo niekoľko vlastníkov – od Mikuláša z Turca, cez rod Rakovských až po spojenie majetkov panstva Záblatského a viacerými ďalšími rodom Serényiovcov. Do začiatku 20. storočia vlastnili Čičmany rody Telekyovcov a Bertcholdovcov. Nepriaznivé životné podmienky, živelné pohromy a nerovné spory so zemepánmi spôsobili odchody na sezónne práce do vzdialených miest a postupný úbytok obyvateľstva. Veľa obyvateľov a rodín odchádzalo v 30-tych rokoch 20. storočia na americký kontinent, do Dalmácie, Francúzska, Belgicka a Rakúska. Požiare v rokoch 1907, 1921 a 1945 zničili vzácne zrubové stavby, zmenili celkový vzhľad obce a spôsobili ústup výstavby tradičných dreveníc v prospech murovaných domov.

Ničenie vzácnych stavieb podnietilo v roku 1974 vznik návrhu pamiatkovej rezervácie ľudovej architektúry v Čičmanoch. V roku 1977 bola dolná časť obce vyhlásená za pamiatkovú rezerváciu. Je v nej 115 objektov, z toho 36 národných kultúrnych pamiatok.

Považské múzeum vlastní v Čičmanoch dva objekty ľudovej architektúry, kde je návštevníkovi predstavené dobové bývanie, zamestnanie, ľudový odev a ľudové umenie. Poschodový pavlačový „Radenov dom" bol rekonštruovaný v roku 1966 a sú v ňom nainštalované expozície „Zo života a práce čičmianskeho ľudu" a „Z rodinného zvykoslovia". Múzeum zakúpilo v roku 1986 zrubový dom č. 42 – dom spoločne žijúcich rodín Štefana Gregora a Petra Pupáka – zabezpečilo jeho pamiatkovú obnovu a muzeálne využitie. Expozícia „Ľudové obydlie" predstavuje bývanie tzv. veľkorodiny v 20. rokoch 20. storočia. Veľkorodina, archaická forma rodiny, sa v Čičmanoch udržala až do začiatku 20. storočia. V jednotlivých domoch bývali a spoločne gazdovali gazda s gazdinou, ich ženatí synovia a nevesty s deťmi. Majetok rodiny bol spoločný. Veľkú časť izby, jediného vykurovaného priestoru v dome, zaberala hlinená pec s dvoma až troma ohniskami. Vnútorné zariadenie izby bolo jednoduché: lavice okolo stien, police na riady, stôl a posteľ. Mladé rodiny spávali v komôrkach v hornej časti poschodového domu. Boli to tmavé, nevykurované miestnosti s jedným lôžkom a maľovanou truhlicou, v ktorej mala nevesta uložený svoj osobný majetok.

Architektúra stavieb
--------------------

Drevený viacpodlažný viacgeneračný dom „Jokľovce".
Architektúra obce Čičmany, najmä jej dolnej časti, pripomína i dnes perníkové domčeky a to hlavne pre geometrickú ornamentálnu výzdobu vonkajších stien domov, ktorá sa začala používať asi pred 200 rokmi. Tieto objekty sú cenným dokladom technickej vyspelosti, zručnosti a estetického cítenia obyvateľov.

Miestne domy zaujali aj popredného slovenského architekta Dušana Jurkoviča, ktorý vypracoval projekt čičmianskeho gazdovstva pre národopisnú výstavu v Prahe v roku 1895. Jurkovič vypracoval aj projekty zrubových domov, ktoré postavili po veľkom požiari v roku 1921, kedy vyhorel celý dolný koniec obce. Zásluhou toho možno niektoré typy týchto stavieb vidieť v Čičmanoch aj v súčasnosti. V roku 1937 bol poschodový dom Jokľovce – bachna rozobraný a prevezený do Národného múzea v Prahe, kde sa však stal obeťou požiaru a do tla zhorel. 

Kedysi boli vzory úplne jednoduché, maľovali sa vápnom alebo hlineným kalom najmä na rohy domov, tam, kde sa drevo spájalo. Súčasná výzdoba čičmianskych domov nemá s výzdobou z 19. storočia veľa spoločného. Ornamenty, aké sú na domoch v súčasnosti, sa objavili až po ničivom požiari v roku 1921. Gazdinky väčšinou zdobia domy podľa vzorov, ktoré sú vyšité na miestnych krojoch. Ornamenty premaľujú vždy, keď začínajú blednúť. Väčšinou už nepoužívajú vápno, ale trvácnejšie latexové farby. 

K jednoduchším ornamentom sa starousadlíci nechcú vrátiť. Pôvodný vzhľad – podľa fotografií Karola Plicku zo začiatku 20. storočia – s jednoduchšou ornamentálnou výzdobou vrátili zatiaľ len najstaršej drevenici v obci manželia Kudjakovci, ktorí sa ju podujali zrekonštruovať a obývať. 

Na jeseň 2010 sa začali práce na obnove dvoch dreveníc, ktoré vlastní žilinské Považské múzeum, a ktoré na ich obnovu dostalo granty. Koncom roka 2011 domy opäť nadobudli podobu, akú mali na začiatku minulého storočia. Pri obnove sa použili tradičné techniky a materiály typické pre ľudovú architektúru. Boli opravené podlahy a steny, sfunkčnila sa tradičná pec. Na strechu Radenovho domu bol položený ručne štiepaný šindeľ. Pri maľovaní ornamentov sa postupovalo podľa pôvodných vzorov z dobových fotografií.

Z murovanej architektúry stojí za pozornosť barokový kostol zasvätený Nájdeniu sv. Kríža, ktorý bol postavený na základoch staršej stavby – pravdepodobne zvonice s modlitebňou, o čom svedčí správa o zvone z roku 1588. Z pôvodného zariadenia sa zachoval hlavný oltár postavený okolo roku 1798. Pôvodný obetný stôl bol v roku 1810 nahradený stolom z tvrdého materiálu. Kazateľnica bola obstaraná z Tužiny v roku 1802 a bočný oltár Panny Márie bol vybudovaný v roku 1803. Organ z roku 1738 je v klasicistickom štýle a má jeden manuál a 6 registrov. 

* KostolKostol
* 
* InteriérInteriér
* 

V hornej časti obce sa zachoval zemepanský kaštieľ v barokovo – klasicistickom štýle z konca 18. storočia, ktorý slúžil pre potreby správcu, majerských úradníkov a zemepána. Súčasťou kaštieľa bola stodola, ovčiareň, stajňa a krčma. Dnes je tu hotel, reštaurácia a hostinec. Miesto naľavo od kaštieľa, kde je murovaná prevádzková budova, sa dodnes nazýva „Pánske humná" podľa pôvodných stavieb.

Ľudový odev – kroj
------------------

Skupinka v mužskom kroji
Miestny ľudový odev je zhotovený z bieleho plátna. Veľký podiel na hodnote a popularite čičmianskeho kroja má výšivka, ktorá vyniká svojou technickou dokonalosťou, bohatosťou motívov a ornamentálnou a farebnou kompozíciou. Práve z charakteru ornamentálnej výzdoby i červeného vlneného tkaného pásu, ktorý je súčasťou ženského odevu, sa predpokladá balkánsky pôvod Čičmian. Starobylý ráz, ktorý si čičmiansky kroj zachoval dodnes, ako aj ľudový odev okolitých dedín (Zliechov, Čavoj, Valaská Belá), poslúžil etnografom ako model pre rekonštrukciu staroslovienskeho odevu.

Osobnosti obce
--------------

Z obce pochádza hudobný skladateľ a muzikológ prof. Jozef Kresánek, akad. maliarka Matilda Čechová a ľudový rezbár Vít Pieš, ktorých významná časť tvorby je venovaná rodnej obci. Dnes v obci žije z pôvodných 1500 obyvateľov len 160.

Ocenenia
--------

Minister obrany SR Peter Gajdoš v roku 2020 obec ocenil „Pamätnou medailou k 75. výročiu Slovenského národného povstania a skončenia druhej svetovej vojny" ako obec, vypálenú počas druhej svetovej vojny.

UNESCO
------

Častým omylom šíriacim sa v spoločnosti a na sociálnych sieťach je informácia, že obec Čičmany je zapísaná v UNESCO. Omyl pravdepodobne vznikol pri informácii, že čičmanské ornamenty boli zapísané v roku 2013 na Reprezentatívny zoznam nehmotného kultúrneho dedičstva Slovenska. V Zozname svetového kultúrneho a prírodného dedičstva UNESCO a ani v Reprezentatívnom zozname nehmotného kultúrneho dedičstva ľudstva (UNESCO) obec Čičmany a ani čičmanské ornamenty zatiaľ nefigurujú.

Galéria
-------

* Okno s muškátmiOkno s muškátmi
* DreveniceDrevenice
* Detail ozdobyDetail ozdoby

Pozri aj
--------

* Zoznam kultúrnych pamiatok v obci Čičmany

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  Fojtík, Juraj (1974): *Mestské a obecné pečate Trenčianskej župy*, Bratislava
5. ↑  Novák, Jozef (2008): *Pečate miest a obcí na Slovensku*, Bratislava
6. ↑  Zoznam nehnuteľných národných kultúrnych pamiatok v Čičmanoch na stránkach Pamiatkového úradu SR
7. ↑  Zoznam žiadostí o dotáciu z grantového systému MKCR SR na rok 2010, z programu Obnovme si svoj dom - obnova kultúrnych pamiatok
8. ↑   *Čičmany oslávia obnovu maľovaných dreveníc* [online]. SITA, 18.12.2011, rev. 2011-12-18, [cit. 2014-10-26]. Dostupné online.
9. ↑  Jaloviarová, R.: *Čičmianske domy budú mať pôvodnú podobu*, novinový článok z 12. 8. 2010
10. ↑   *Pamätná medaila k 75. výročiu Slovenského národného povstania a skončenia druhej svetovej vojny* [online]. Bratislava: Vojenský historický ústav, 2019, [cit. 2023-04-21]. Dostupné online.
11. ↑   *Starostovia z miest a obcí, ktoré boli vypálené počas 2. svetovej vojny si prevzali ocenenia* [online]. Bratislava: Ministerstvo obrany SR, 2020-01-23, [cit. 2023-04-21]. Dostupné online.
12. ↑   *Zoznam vypálených miest a obcí* [online]. Bratislava: Ministerstvo obrany SR, 2023-04-18, [cit. 2023-04-21]. Poskytnuté v zmysle zákona č. 211/2000 Z.z. o slobodnom prístupe k informáciám. Dostupné online.

Literatúra
----------

* DUDÁŠ, M.: *Obnova Čičmian*. In: Pamiatky a múzeá č. 4/2009.

Iné projekty
------------

Commons
* Spolupracuj na Commons Commons ponúka multimediálne súbory na tému **Čičmany**

Externé odkazy
--------------

* Oficiálny web
* Čičmany vo Vlastivednom slovníku obcí na Slovensku
* História Čičmian a expozície Považského múzea v Čičmanoch na stránke Žilinského samosprávneho kraja
* Expozície Považského múzea v Čičmanoch
* Dokumentácia ľudového odevu v Čičmanoch a Zliechove
* Jaloviarová, R.: *Čičmianske domy budú mať pôvodnú podobu*, novinový článok z 12. 8. 2010
* Zoznam nehnuteľných národných kultúrnych pamiatok v Čičmanoch na stránkach Pamiatkového úradu SR

| * z
* d
* u
Obce okresu Žilina (3 + 50) |
| --- |
| Mestá | 
* Rajec
* Rajecké Teplice
* Žilina

 |
| Ostatné obce | 
* Belá
* Bitarová
* Brezany
* Čičmany
* Divina
* Divinka
* Dlhé Pole
* Dolná Tižina
* Dolný Hričov
* Ďurčiná
* Fačkov
* Gbeľany
* Horný Hričov
* Hôrky
* Hričovské Podhradie
* Jasenové
* Kamenná Poruba
* Kľače
* Konská
* Kotrčiná Lúčka
* Krasňany
* Kunerad
* Lietava
* Lietavská Lúčka
* Lietavská Svinná-Babkov
* Lutiše
* Lysica
* Malá Čierna
* Mojš
* Nededza
* Nezbudská Lúčka
* Ovčiarsko
* Paština Závada
* Podhorie
* Porúbka
* Rajecká Lesná
* Rosina
* Stráňavy
* Stránske
* Stráža
* Strečno
* Svederník
* Šuja
* Teplička nad Váhom
* Terchová
* Turie
* Varín
* Veľká Čierna
* Višňové
* Zbyňov

 |

| * z
* d
* u
Strážovské vrchy |
| --- |
| Podcelky (časti) | 
* Malá Magura
* Nitrické vrchy
	+ Drieňov
	+ Kšinianska kotlina
	+ Rokoš
	+ Rokošské predhorie
	+ Suchý
	+ Vestenická brána
* Trenčianska vrchovina
	+ Butkovská brázda
	+ Butkovské bradlá
	+ Holázne
	+ Ostrý
	+ Porubská brázda
	+ Teplická vrchovina
* Zliechovská hornatina
	+ Basky
	+ Belianska kotlina
	+ Belianska vrchovina
	+ Čičmianska kotlina
	+ Javorinka
	+ Kňaží stôl
	+ Slatinská brázda
	+ Strážov
	+ Temešská vrchovina
	+ Zliechovská kotlina

 |
| Veľkoplošné chránené územie | 
* Chránená krajinná oblasť Strážovské vrchy

 |
| Národné prírodné rezervácie | 
* Bradlo
* Rokoš
* Strážov
* Vápeč

 |
| Prírodné rezervácie | 
* Bindárka
* Jankov vŕšok
* Jedlie
* Kňaží stôl
* Ľutovský Drieňovec
* Omšenská Baba
* Ostrý vrch
* Pod Homôľkou
* Rysia
* Temešská skala
* Trubárka
* Udrina
* Veľký vrch
* Žihľavník
* Žrebíky

 |
| Národné prírodné pamiatky | 
* Lánce
* Prepoštská jaskyňa

 |
| Prírodné pamiatky | 
* Brložná diera
* Čerešňová jaskyňa
* Hradná jaskyňa
* Košútova jaskyňa
* Mitická slatina
* Mojtínska jaskyňa
* Nitrica
* Potok Machnáč
* Prečínska skalka
* Prielom Nitrice
* Stará Bebrava
* Zliechovský močiar
* Žernovská jaskyňa

 |
| Územie Natura 2000 | 
* Chránené vtáčie územie Strážovské vrchy

 |
| Chránený areál | 
* Motešický park

 |
| Kultúrne a historické pamiatky | 
* Bojnický zámok
* Čičmany
* hrad Košeca
* hrad Uhrovec

 |
| Vybrané vrcholy \*(rozhľadňa)Zoznam vrcholov | 
* Strážov (1 213)
* Magura (1 141)
* Malá Magura (1 101)
* Homôľka (1 072)
* Čierny vrch (1 068)
* Hrubá Kečka (1 037)
* Suchý vrch (1 028)
* Rokoš (1 010)
* Vápeč (956)
* Baské (955)
* Žihľavník (953)
* Ostrá Kečka (938)
* Temešská skala (910)
* Ostrá Malenica (909)
* Ostrý vrch (767)
* Tupá Malenica (661)
* Drieňový vrch (615)
* Jankov vŕšok (533)

 |

| * z
* d
* u
Pamiatkové rezervácie na Slovensku |
| --- |
| Mestské pamiatkovérezervácie | 
* Banská Bystrica
* Banská Štiavnica
* Bardejov
* Bratislava
* Kežmarok
* Košice
* Kremnica
* Levoča
* Nitra
* Podolínec
* Prešov
* Spišská Kapitula
* Spišská Sobota
* Svätý Jur
* Trenčín
* Trnava
* Štiavnické Bane
* Žilina

 | Vlkolínec |
| **Pamiatkové rezervácieľudovej architektúry** | 
* Brhlovce
* Čičmany
* Osturňa
* Plavecký Peter
* Podbiel
* Sebechleby
* Veľké Leváre
* Vlkolínec
* Špania Dolina
* Ždiar

 |

Autoritné údaje: * NK ČR: ge540919
* SNK: 91673
* VIAF: 245813726